Meiring was goed toegerus om die informele leier te wees van die poging om die regering van eerste minister John Vorster teen te staan, om eindelik die historiese Wesfasade in 1975 van sloping te red en tot nasionale gedenkwaardigheid te verklaar. Hy was ’n suksesvolle argitek in ’n goeie vennootskap wat belangrike private en openbare opdragte onderneem het. Hy was ’n kundige bewaarder, goed belese en met wye reiservaring. Hy was voorts ’n innemende mens, met ’n gesonde, sterk selfbeeld, iemand wat die toorn van magtige politieke leiers kon weerstaan.
Sommige van Stellenbosch se geboue is reeds tot niet en ander loop gevaar om deur dieselfde lot getref te word. Verder is daar die geboue wat vandag nog (of weer) net so jeugdig uitsien soos 150 of 200 jaar gelede en wat, mits hulle opgepas word met die sorg wat hulle verdien, oor nog twee eeue steeds 'n sieraad vir die dorp sal wees.